MR: Kahjuks ei hakatud pärast ülikooli taasavamist 19. sajandi algul oma varatrükiseid sihipäraselt koguma, siia kogunes neid peamiselt kinkimise teel. Sihipärane kogumine algas alles Eesti Vabariigi ajal. Muide, neid raamatuid on antikvariaatides isegi praegu liikumas, eriti just Rootsis. Kahjuks ei jõua me neid osta, sest nad on erakordselt kallid. Näiteks Liloniuse Uplandiae elogia, mis on välja antud 1651. aastal, maksab ühes Rootsi antikvariaadis 9000 SEKi. Möödunud aasta lõpul küsis üks Tallinna antikvaar meilt andmeid ühe vana raamatu kohta, mis on ka ülikooli trükikojas trükitud ja mis meie teada on ainuke tänaseks säilinud eksemplar Eestis. Aga hinda ta siis veel ei öelnud ja rohkem pole temaga kontakti olnud.